Nóg ’n tiener op Kaapse Vlakte doodgeskietArgieffoto. ’n 16-jarige seun is Sondagaand in Beacon Valley in Mitchells Plain doodgeskiet. Kol. Andrè Traut, polisiewoordvoerder in die Wes-Kaap, het Maandagoggend aan Maroela Media gesê die seun is omstreeks 20:30 in Rolbalstraat deur ’n onbekende verdagte doodgeskiet. Die verdagte is in dié stadium nog op vrye voet. Die omstandighede rakende die skietery word ondersoek. Dié tiener se dood volg maar enkele maande nadat ’n skietery in Beacon Valley die lewe van ’n 13-jarige seun geëis het. Maroela Media het vroeër berig die insittendes van ’n wit motor het op 25 Februarie op ’n groep tieners op die hoek van Cadillac- en Rileystraat losgebrand. Drie ander – onderskeidelik 14, 16 en 18 jaar oud – is die betrokke aand gewond. Die liggaam van ’n 18-jarige man is dieselfde aand in dieselfde omgewing met ’n skietwond aan sy nek aangetref. Albert Fritz, LUR vir gemeenskapsveiligheid in die Wes-Kaap, het tóé reeds sy kommer oor die uitwerking van geweldsmisdaad op jong mense uitgespreek. “Kinders moenie in vrees leef dat hulle geskiet [sal] word of vir geweld grootword nie,” het Fritz in Februarie gesê.